
                   1. Dezbateri privind agenda preşedinţiei austriece a UE

                   În a doua decadă a lunii ianuarie a.c., parlamentarii europeni au discutat, într-o şedinţă plenară desfăşurată la Strasbourg, priorităţile preşedinţiei austriece a Uniunii Europene, Austria preluând de la 1 ianuarie 2006 preşedinţia semestrială a Uniunii Europene. Principalele teme ale discuţiilor, la care a participat şi cancelarul austriac Wolfgang Schuessel, au fost Constituţia europeană, bugetul UE şi directiva referitoare la servicii. 

                   "Puterea Europei constă în diversitate, nici o ţară nu pierde dacă se alătură Uniunii Europene, ci câştigă libertate, securitate, pace şi şansa de prosperitate; aşadar, de ce există întrebări şi scepticism?", a declarat cancelarul austriac. După ultimul de val de aderare de la 1 mai 2004, UE a traversat o perioadă de criză din punct de vedere al proceselor instituţionale, de aprofundare şi de extindere. În opinia lui Wolfgang Schuessel, obiectivul central al preşedinţiei austriece a Uniunii Europene este restabilirea încrederii opiniei publice europene. "Trebuie să dăm oamenilor informaţii clare cu privire al problemele care-i interesează. Trebuie să fim oneşti şi să fim în măsură să dăm răspunsuri neplăcute. Europa trebuie să fie utilă şi să-şi protejeze cetăţenii de pericole reale", a precizat el. 

                   Cele mai importante priorităţi pe care şi le-a fixat Austria sunt securitatea în domeniul energetic, în contextul disputei dintre Rusia şi Ucraina, asigurarea unui număr mare de locuri de muncă, nevoia stabilirii unor relaţii bune cu partenerii sociali şi o mai bună cooperare între instituţii. 

                   Exprimându-şi speranţa că actuala preşedinţie a Uniunii Europene va fi ambiţioasă şi realistă, deputaţii europeni consideră că Austria ar trebui să includă pe lista de priorităţi şi lupta împotriva terorismului, imigrarea, mediul încojurător. "Şase luni de preşedinţie austriacă nu pot schimba Europa pentru totdeauna, dar pot oferi impulsuri şi pot realiza o nouă perspectivă financiară. Vor exista cheltuieli mai mari în cercetare şi în competitivitate decât în trecut, iar în ceea ce priveşte costurile aderării Bulgariei şi României, acestea au fost luate deja în considerare", a declarat W. Schuessel. 

                   Preşedinţia austriacă a Uniunii Europene intenţionează să organizeze două summit-uri pe parcursul mandatului său, a anunţat preşedintele Comisiei Europene, Jose Manuel Durao Barroso, adăugând că un alt obiectiv ce ar trebui avut în vedere de Austria este importanţa pieţei unice şi în special libertatea circulaţiei persoanelor. În cadrul primei reuniuni, liderii europeni vor încerca să stabilească o strategie în privinţa creării unui număr mai mare de locuri de muncă, în timp ce în iunie 2006 vor fi luate decizii importante privind statutul constituţional al Europei.

                   2. Alegerile prezidenţiale din Portugalia

                   Cadrul economic în care au avut loc recentele alegeri prezidenţiale din Portugalia, de la 23 ianuarie a.c. este, potrivit analiştilor economici, dificil. La 20 de ani după aderarea la UE şi dezvoltarea din perioada care a urmat, Portugalia înregistrează o rată de creştere economică de sub 1% şi o rată a şomajului aflată în progresie constantă, estimată la sfârşitul anului 2005 la 7,7%. Pentru al şaselea an consecutiv, în anul 2006 rata de creştere economică a Portugaliei va fi inferioară mediei celorlalte state membre ale Uniunii Europene. Economiştii relevă că, spre deosebire de Spania, Portugalia nu a ştiut să profite de fondurile europene pentru a-şi moderniza infrastructura şi a îmbunătăţi productivitatea. "Am primit bani şi nu am făcut nimic: câţiva kilometri de autostradă, câteva fraude în domeniul agriculturii şi aşa-zisa instruire", apreciază publicaţia "Expresso". Portugalia are şi una dintre cele mai mari rate de abandon şcolar din UE, un record trist, pe care preşedintele în exerciţiu, Jorge Sampaio, îl consideră o tragedie. Sistemul de învăţământ constituie un obstacol în calea dezvoltării ţării, care riscă să fie afectată de extinderea UE spre est şi de concurenţa noilor membri, ţări unde costurile de producţie sunt mai reduse şi condiţiile oferite investitorilor sunt mai bune. 

                   În ultimele luni, creşterea preţului petrolului şi măsurile de corectare a deficitului public de peste 6% luate de guvernul socialist au afectat suplimentar economia portugheză, care se confruntă cu o scădere a cererii interne. Venit la putere după alegerile legislative din luna februarie a anului trecut, guvernul socialist a adoptat un program de stabilitate şi creştere pentru perioada 2005 - 2008, dar şi un plan de finanţare a infrastructurii în domeniul transporturilor şi energiei. 

                   Conform sondajelor preelectorale, alegătorii l-au considerat pe fostul premier de centru-dreapta Anibal Cavaco Silva, care a condus guvernul ţării în perioada 1985-1995, drept candidatul cel mai bine pregătit pentru a face faţă problemelor economice ale ţării. Acesta a fost ales Preşedintele Portugaliei, învingându-i din primul tur de scrutin pe cei cinci contracandidaţi de stânga. Potrivit rezultatelor finale, A. Cavaco Silva a obţinut 50,59% din voturi. 

                   Preşedintele ales, susţinut de mişcările de dreapta, a declarat că doreşte să fie şi va fi preşedintele tuturor portughezilor. "Îi salut pe toţi cetăţenii portughezi pentru simţul civic pe care l-au demonstrat în cursul acestui exerciţiu electoral", a declarat el, subliniind rata importantă a participării la vot, care a fost de 62%. "Ştiu cât de importantă este stabilitatea, ţara are nevoie de ea pentru a merge înainte. Doresc să cooperez cu Guvernul într-un spirit de loialitate şi întrajutorare", a mai spus el, în condiţiile în care rivalii săi de stânga preconizau o criză instituţională în cazul în care va câştiga scrutinul, suspectându-l că va dori să fie un al doilea premier în loc să se limiteze la preorgativele funcţiei prezidenţiale. 

                   Manuel Alegre, deputat socialist şi vicepreşedintele Adunării Naţionale, dar care a candidat ca independent, a obţinut 20,72% din voturi. Mario Soares, de două ori premier şi preşedinte al ţării în perioada 1986-1996, susţinut oficial de Partidul Socialist, a obţinut doar 14,34% din sufragii. Acesta şi-a felicitat contracandidatul, declarând că "victoriile şi eşecurile electorale fac parte din regula jocului democratic" şi a subliniat că nu va renunţa la luptă şi că va rămâne în serviciul portughezilor şi al Portugaliei. 

                   Dintre ceilalţi candidaţi la funcţia de Preşedinte, Secretarul general al Partidului Comunist, Jeronimo de Sousa, a obţinut 8,60% din voturi, iar candidatul Blocului de Stânga, Francisco Louca, 5,31%, liderul Partidului Comunist al Muncitorilor, Antonio Garcia Pereira, obţinând mai puţin de 1% din voturi.

                   3. Alegerile legislative din teritoriile palestiniene

                   Potrivit tuturor sondajelor preelectorale, Partidul Fatah, aflat la putere în teritoriile palestiniene devansa gruparea radicală Hamas în intenţiile de vot ale electoratului. Ultimul sondaj realizat de Universitatea Al-Najah de la Nablus, releva faptul că Partidul Fatah era creditat cu 42,8% din voturi, faţă de 34,2% cât ar fi obţinut lista "Schimbare şi Reforme" a Hamas, sondajul fiind realizat pe un eşantion reprezentativ de 2.720 de persoane din Cisiordania şi Fâşia Gaza. Pe locul al treilea se afla "Frontul Popular pentru Eliberarea Palestinei", cu 6,6% din intenţiile de vot, urmat de lista "Palestina independentă" condusă de Mustapha Barghouthi, cu 6,5%, lista "A Treia Cale", condusă de ministrul în exerciţiu al Finanţelor, Salam Fayyad şi deputatul independent Hanan Achraoui, fiind creditată cu 4,8% din voturi, iar "Alternativa", o coaliţie a partidelor de stânga, cu 3,1%. 

                   Ales în anul 1996, Consiliul Legislativ Palestinian (Parlamentul -CLP) era dominat de reprezentanţii mişcării Fatah, care deţinea 62 dintre cele 88 de mandate, scrutinul de la 25 ianuarie a.c., marcând participarea în premieră la alegerile legislative a Hamas, mişcare integristă care a boicotat alegerile din 1996. 

                   Pe de altă parte, directorul de campanie al mişcării Fatah, Nabil Chaath, a afirmat că liderul formaţiunii, Mahmoud Abbas, nu îşi va putea respecta angajamentul de a "anihila miliţiile Hamas şi Jihadului Islamic" după alegeri. Vicepremierul N. Chaath şi-a motivat afirmaţia prin câteva argumente, primul fiind că viitorul Executiv palestinian va trebui "să reconstruiască forţele de securitate, să dispună de mai multe arme şi muniţii şi să planifice o mai bună antrenare a poliţiei şi armatei". "În al doilea rând, va trebui să dezvoltăm economia palestiniană şi să reducem şomajul care atinge 65%, pentru ca oamenii să nu mai adere la Hamas sau la Jihadul Islamic. Dacă vor avea locuri de muncă, nu se vor mai alătura rezistenţei în număr la fel de mare", a continuat oficialul palestinian, care a subliniat că aceste grupări nu doresc să se implice în procesul politic. 

                   Potrivit analiştilor, Consiliul Legislativ Palestinian a fost marcat, în epoca lui Yasser Arafat, de o aproape totală lipsă de iniţiativă, devenind însă în ultima perioadă din ce în ce mai activ. Mandatul Consiliului expira în anul 2000, dar a fost prelungit, Intifada aflată în plină desfăşurare în acea perioadă făcând imposibilă organizarea de alegeri în Cisiordania şi Fâşia Gaza. Parlamentul a fost inaugurat de Yasser Arafat în martie 1996, în prezenţa unor delegaţi de rang înalt din peste 60 de ţări. Actualul premier, Ahmad Qorei, a fost ales Preşedinte al Consiliului, funcţie pe care a ocupat-o până în septembrie 2003. Rafic Al-Natche a fost Preşedintele Consiliului legislativ palestinian din noiembrie 2003 până în martie 2004, fiind succedat de Rawhi Fattouh. 

                   În afara atribuţiilor legislative, CLP supraveghează şi separarea puterilor în stat, exercită un rol de control asupra Executivului şi garantează transparenţa finanţelor publice. Fiecare guvern format în teritoriile palestiniene trebuie să obţină şi votul de încredere al CLP, care poate vota şi moţiuni de cenzură şi poate determina schimbarea guvernului în cazul în care acţiunile sau linia politică ale acestuia sunt considerate necorespunzătoare. 

                   Dominat de personalitatea lui Yasser Arafat în primii săi ani de mandat, datorită majorităţii obţinute de Fatah, CLP joacă un rol important în cadrul Autorităţii Palestiniene după moartea, în noiembrie 2004, a liderului palestinian. Astfel, cele şapte guverne impuse de Yasser Arafat după instalarea Autorităţii Palestiniene au fost aprobate fără probleme de CLP, cu excepţia celui prezentat în 2002, care includea şi miniştri citaţi într-un raport oficial privind corupţia. În schimb, structura primului guvern propus după decesul lui Y. Arafat, format de A. Qorei în februarie 2005, a trebuit modificată radical pentru a obţine învestitura în Parlament. Deputaţii au cerut şi au obţinut eliminarea miniştrilor consideraţi ineficienţi sau corupţi. 

                   Analiştii apreciază că CLP va deveni mult mai virulent după venirea în rândurile sale a reprezentanţilor mişcării radicale Hamas, care susţine lupta armată împotriva Israelului şi distrugerea acestui stat, precum şi eliminarea corupţiei ce afectează profund administraţia.

                   Potrivit Comisiei Electorale Centrale, participarea la alegerile legislative palestiniene a fost de 77,6%, (81,6% în Fâşia Gaza şi 77,3% în Cisiordania). Gruparea Hamas a obţinut 74 de mandate, ceea ce îi asigură  majoritatea în Parlamentul care numără 132 de locuri. Mişcarea Fatah a obţinut 45 de mandate. Frontul Popular pentru Eliberarea Palestinei s-a clasat pe al treilea loc, cu 3 mandate, fiind urmat de lista Al-Badil, o coaliţie a unor formaţiuni de stânga, care are 2 mandate. Lista Palestina Independentă a obţinut 2 mandate, ca şi "A Treia Cale", alte patru mandate fiind obţinute de candidaţi independenţi. 

                   Premierul palestinian Ahmad Qorei şi-a anunţat demisia, afirmând că mişcarea radicală Hamas va forma guvernul. Victoria Hamas reprezintă victoria proiectului rezistenţei, a declarat purtătorul de cuvânt al mişcării, Sami Abu Zuhri. "Este o victorie a proiectului rezistenţei şi a celui de schimbare şi reformă", a subliniat el. Sami Zuhri a mai declarat că Hamas "va analiza problema formării guvernului în următoarele zile şi vor avea loc discuţii intense cu Mahmud Abbas şi alte grupuri politice". M. Abbas a cerut Hamas să formeze viitorul Guvern, la care Fatah nu va participa, a precizat principalul negociator palestinian, Saeb Erakat. 

                   Ca reacţie la victoria mişcării Hamas la alegerile parlamentare din teritoriile palestiniene, Comisia Europeană a anunţat că este dispusă să colaboreze cu orice guvern palestinian care foloseşte mijloace paşnice. "Este clar că Hamas a obţinut un proporţie semnificativă din voturi", a precizat Comisarul european pentru Relaţii Externe, Benita Ferrero-Waldner, declarând că "este important să afirmăm clar că suntem dispuşi să cooperăm cu orice guvern în cazul în care acesta este pregătit să acţioneze prin mijloace paşnice". Uniunea Europeană este cel mai mare furnizor de ajutoare umanitare pentru Autoritatea Palestiniană.

                   Israelul se afla, potrivit analiştilor, în stare de şoc după victoria în alegerile legislative palestiniene a mişcării Hamas, responsabilă pentru majoritatea atentatelor sinucigaşe comise în ultimii ani în Israel şi susţinătoare a ideii de distrugere a statului evreu. La nivel oficial, primele declaraţii israeliene au fost prudente. Shimon Peres, vice-preşedintele Partidului Kadima, a pus sub semnul întrebării capacitatea Hamas de a guverna. "Hamas nu va putea controla Autoritatea Palestiniană şi reglementa problema salariilor celor 130.000 de funcţionari fără ajutor internaţional, iar acesta se pare că va înceta", a spus el, referindu-se la avertismentele formulate în trecut de liderii europeni în legătură cu eventuala participare a Hamas la guvernare. 

                   Opoziţia de dreapta a denunţat însă în termeni categorici responsabilitatea guvernului israelian în această criză. Preşedintele Comisiei parlamentare pentru Apărare şi Afaceri Externe, Youval Steinitz, reprezentant al partidului Likud, a apreciat că succesul Hamas reprezintă "un cutremur şi un eşec tragic al Israelului în războiul împotriva terorismului". 

                   Fostul ministru de externe Sylvan Shalom, membru al conducerii Likud, a apreciat că victoria mişcării Hamas, "care propovăduieşte distrugerea Israelului, de fapt a poporului evreu, are un caracter simbolic, deoarece s-a produs în momentul comemorării zilei internaţionale a Holocaustului". "Guvernul nu ar fi trebuit să accepte niciodată participarea Hamas la aceste alegeri", a adăugat oficialul israelian, reamintind că şi Hitler a preluat puterea în mod democratic. 

                   Premierul interimar al Israelului a declarat că "Israelul nu poate accepta ca Hamas, în actuala formulă, să facă parte din Autoritatea Palestiniană". "Nu voi avea un dialog politic cu un guvern paelstinian care nu îşi respectă angajamentele fundamentale şi nu luptă împotriva terorismului", a mai precizat el. 

                   Presa arabă a calificat victoria Hamas în alegerile parlamentare drept un seism politic, cerând mişcării islamiste să nu abandoneze procesul de pace cu Israelul. "Un seism politic zguduie regiunea", titrează Al-Quds, principalul cotidian palestinian, apreciind că "adevăratul câştigător este poporul palestinian, care a permis transferul puterii pe cale paşnică, prin alegeri libere, oneste şi transparente". 

                   "Aspectul cel mai periculos al acestei explozii este că ea a fost provocată de discursul privind noua ordine mondială, care consideră urnele singurul arbitru al reprezentării legitime", subliniază cotidianul panarab Al-Hayat. 

                   "Victoria Hamas este o «revoluţie» într-o revoluţie palestiniană care va marca anii viitori", titrează, la rândul său, cotidianul libanez As-Safir. 

                   Publicaţia oficială a liderilor Siriei, Al-Baas, solicită Occidentului să coopereze cu Hamas. "Europenii şi mai ales americanii nu au altă variantă decât să se resemneze şi să se adapteze situaţiei", susţine publicaţia citată. 

                  Cotidianul saudit Arab News consideră că Fatah merita să piardă alegerile: "Palestinienii au votat împotriva Fatah pentru că s-au săturat de nepotism, de corupţie şi de incompetenţă. Este vorba de un vot-sancţiune. Cu toate acestea, dacă Hamas nu va renunţa la acţiunile armate, consecinţele pot fi grave". 

                   Regele Abdallah al II-lea al Iordaniei, ţară în care mai mult de jumătate din populaţie este de origine palestiniană, a cerut reluarea rapidă a negocierilor de pace. "Existenţa a două state rămâne singura soluţie pentru instaurarea stabilităţii şi oprirea violenţei şi extremismului", a spus el. 

                   Preşedintele egiptean Hosni Moubarak a cerut palestinienilor să dea dovadă de unitate iar ministrul de externe, Ahmed Aboul Gheit a dat asigurări că ţara sa va respecta voinţa poporului palestinian. 

                   4. Discursul preşedintelui SUA privind starea naţiunii  

                   Preşedintele american, George W. Bush, a susţinut, la 1 februarie a.c., în faţa Congresului Statelor Unite, discursul anual despre starea naţiunii, abordând probleme de politică internă şi externă. 

                   Principalele probleme la care preşedintele Statelor Unite s-a referit în discursul său sunt următoarele: 

                   ▪ SECURITATEA ŞI POZIŢIA DOMINANTĂ A SUA 
                   "Singura modalitate de a ne proteja poporul (...) singura modalitate de a asigura pacea şi de a ne conduce destinul este să ne menţinem poziţia dominantă în lume. Statele Unite vor continua să fie în frunte. (...) Singura alternativă (...) este o lume cu mult mai nesigură şi plină de tulburări", a spus Preşedintele SUA. 

                   ▪ PROBLEMA IRAKIANĂ
                   "Ne-am implicat în această luptă pentru a o câştiga şi suntem pe cale de a o câştiga. (...) Retragerea bruscă a trupelor noastre din Irak ar însemna abandonarea aliaţilor noştri irakieni în faţa morţii sau a lipsei de libertate şi ar propulsa la putere oameni precum Ossama ben Laden şi A. al-Zarqawi într-o ţară de o importanţă strategică, demonstrând că promisiunea Statelor Unite nu înseamnă mare lucru". 

                   "Calea către victorie este cea care ne va permite să ne aducem militarii înapoi acasă. În timp ce facem progrese pe teren, iar trupele irakiene au din ce în ce mai multe responsabilităţi,ar trebui să putem reduce din ce în ce mai mult trupele dar aceste decizii vor fi luate de comandanţii noştri militari şi nu de politicienii de la Washington". 

                   ▪ ORIENTUL MIJLOCIU 

                   "Liderii Hamas trebuie să recunoască Israelul, să se dezarmeze, să respingă terorismul şi să lucreze pentru o pace durabilă". 

                   "Marele popor al Egiptului a votat în cadrul unor alegeri prezidenţiale multipartite - acum Guvernul său va trebui să deschidă calea pentru crearea unei opoziţii moderate care să reducă atracţia exercitată de radicalism". 

                   "Arabia Saudită a făcut primii paşi spre reformă - acum poate oferi poporului un viitor mai bun continuând aceste eforturi". 

                   Iranul este "o ţară ţinută ostatică de o elită religioasă restrânsă care izolează şi oprimă poporul". "Guvernul iranian sfidează lumea cu ambiţiile sale nucleare, iar ţările lumii nu trebuie să permită regimului iranian să se doteze cu arme nucleare. America va continuia să reunească statele lumii pentru a face faţă acestei ameninţări". 

                   ▪ PROBLEMA ENERGIEI 
                   "Avem o problemă gravă: SUA sunt prea dependente de petrol, care adeseori provine din regiuni instabile. Progresele tehnice şi noile tehnologii ne vor ajuta să atingem un alt scop, care este înlocuirea a peste 75% din importurile noastre de petrol din Orientul Mijlociu până în anul 2025". 

                   ▪ ECONOMIA 

                   "Într-o economie mondială dinamică, asistăm la apariţia unor noi concurenţi, precum India şi China. Acest lucru generează incertitudini care fac mai uşoară răspândirea temerilor printre cei săraci". 

                   "Asistăm la reapariţia unor tentaţii mai vechi. Protecţioniştii vor să scape de concurenţă, afirmând că ne putem păstra nivelul de viaţă construind ziduri în jurul economiei noastre". 

                   "Alţii susţin că Administraţia trebuie să joace un rol mai mare în gestionarea economiei, să centralizeze puterea la Washington şi să mărească impozitele. Ei spun că imigraţia dăunează economiei, deşi aceasta nu ar putea funcţiona fără ea".

                   5. Programul nuclear iranian

                   Directorul Agenţiei Internaţionale pentru Energie Atomică (AIEA), Mohamed ElBaradei, a declarat că nu se poate pronunţa cu precizie asupra caracterului programului nuclear iranian, chiar şi după trei ani de verificări. "În ultimii trei ani am verificat intens Iranul şi, chiar şi după trei ani, nu sunt în măsură să mă pronunţ asupra naturii civile a programului nuclear. Trebuie să ne asigurăm, prin consultarea documentelor, a persoanelor şi prin investigarea instalaţiilor, că am văzut tot ceea ce trebuia văzut şi că nu este nimic dubios în legătură cu programul", a precizat Mohamed ElBaradei după ce Iranul a rupt, la 9 ianuarie a.c., sigiliile de la instalaţiile sale pentru cercetare nucleară. 

                   Oficialul AIEA a declarat că, în privinţa dosarului iranian, Consiliul de guvernatori al agenţiei este de părere că această ţară are dreptul de a îmbogăţi uraniu, însă, din cauza lipsei de încredere din partea comunităţii internaţionale, Iranul nu ar trebui să-şi exercite acest drept. "Într-un fel, trebuie să treacă printr-o perioadă de probă, pentru a recâştiga încrederea comunităţii internaţionale, înainte de a-şi exercita pe deplin acest drept", a adăugat el. "Dacă Iranul decide să aleagă calea războiului, toată lumea va avea de suferit, fără nici o îndoială. Însă, din punctul meu de vedere, ei vor avea de suferit mai mult, deoarece comunitatea internaţională este mai unită. Diplomaţia nu înseamnă doar vorbe. Diplomaţia trebuie să fie sprijinită de presiuni şi, în cazuri extreme, de forţă. Există reguli. Trebuie să facem tot ce ne stă în putinţă pentru ca acestea să fie respectate. Dacă nu, trebuie să le impunem. Desigur, acesta trebuie să fie ultimul mijloc, dar, câteodată, trebuie să se apeleze la el", a concluzionat directorul agenţiei.

                   Preşedintele iranian, Mahmoud Ahmadinejad, a ameninţat că nu va mai aplica protocolul adiţional al Tratatului de Neproliferare Nucleară, care autorizează inspecţiile inopinate ale AIEA la instalaţiile nucleare, dacă dosarul iranian va fi trimis Consiliului de Securitate al ONU. "În cazul în care va fi sesizat Consiliul, Iranul, conform legii votate de Parlament, va fi obligat să renunţe la aplicarea voluntară a protocolului adiţional. Nu vom renunţa la dreptul nostru de a îmbogăţi uraniu. (…) Unii vor să aibă monopolul asupra energiei nucleare şi să priveze alte popoare de acest lucru şi cred că, dacă reuşesc să împiedice Iranul să aibă tehnologie nucleară civilă, vor putea face acelaşi lucru şi cu alte state", a subliniat M. Ahmadinejad. 

                   La 1 februarie a.c., cei cinci membri permanenţi ai Consiliului de Securitate al ONU au elaborat un proiect de rezoluţie care cere AIEA să transmită dosarul nuclear iranian acestui organism. Proiectul, redactat de UE3, a fost amendat la cererea Rusiei, eliminându-se orice referire la un articol al AIEA care autorizează impunerea de sancţiuni. 

                   Autorii proiectului solicită directorului general al AIEA, Mohamed ElBaradei, să prezinte un raport Consiliului de Securitate al ONU în legătură cu măsurile ce ar trebui luate de Iran pentru a se putea soluţiona cât mai bine problemele rămase în suspensie şi a se reda încrederea în caracterul strict civil al programului iranian. Pentru prima dată, un astfel de text cere şi Iranului să sprijine Agenţia să clarifice eventualele activităţi care ar putea avea o dimensiune nucleară militară. 

                   Autorii proiectului şi-au exprimat profunda îngrijorare faţă de faptul că Iranul ar putea dispune de documente despre producţia de emisfere de uraniu metalic şi au apreciat că, potrivit raportului inspectorilor AIEA, această procedură are legătură cu fabricarea de componente ale armelor nucleare. Proiectul consideră necesar ca "Iranul să revină la suspendarea completă şi de durată a tuturor activităţilor sale care au legătură cu îmbogăţirea şi retratarea uraniului, inclusiv la cercetare şi dezvoltare". 

                   Consiliul Guvernatorilor al Agenţiei Internaţionale pentru Energie Atomică (AIEA) s-a reunit, la 3 februarie a.c., pentru a decide dacă va transfera dosarul iranian Consiliului de Securitate al ONU. Acesta a decis prin majoritate de voturi să sesizeze Consiliul de Securitate al ONU cu privire la dosarul nuclear al Iranului, din cauza suspiciunilor că această ţară ar încerca să fabrice în secret arme atomice. Potrivit unui purtător de cuvânt al AIEA, rezoluţia a fost adoptată cu 27 de voturi pentru, 3 împotrivă (Cuba, Siria şi Venezuela) şi 5 abţineri (Algeria, Belarus, Indonezia, Libia şi Africa de Sud). 

                   Înaltul reprezentant al Uniunii Europene pentru politica externă şi de securitate comună, Javier Solana, a salutat decizia Consiliului guvernatorilor al Agenţiei Internaţionale pentru Energie Atomică de a trimite Iranul în faţa Consiliului de Securitate al ONU din cauza unor grave îngrijorări privind programul său nuclear. Această decizie "trimite Iranului semnalul clar că trebuie să se conformeze cererilor comunităţii internaţionale de a coopera pe deplin cu AIEA", a afirmat el. 

                   Preşedintele iranian, Mahmoud Ahmadinejad, a calificat drept ridicolă rezoluţia AIEA. "Puteţi scoate oricâte astfel de rezoluţii doriţi şi să vă amuzaţi cu ele, însă nu puteţi împiedica progresul în Iran", a declarat liderul iranian. "Mulţumim lui Dumnezeu că a făcut ca inamicii noştri să fie nişte idioţi. Nu avem nevoie de voi. Voi, occidentalii, sunteţi cei care aveţi nevoie de poporul iranian. Aceasta este una dintre cele mai ridicole decizii pe care am văzut-o vreodată", a declarat preşedintele iranian, pe marginea rezoluţiei AIEA. 

                   De asemenea, preşedintele iranian a anunţat că Iranul va revizui aplicarea protocolului adiţional al Tratatului de non-proliferare, protocol ce permite AIEA un control mai mare asupra programului nuclear iranian. "Ei doresc să viziteze obiectivele noastre militare în numele AIEA, pentru a şti mai multe despre capacităţile noastre defensive, însă noi nu le vom permite acest lucru", a declarat M. Ahmadinejad. 

                   "Punem capăt oricărei cooperări pe care am continuat să o prelungim cu AIEA în ultimii doi-trei ani, la ordinul preşedintelui nostru", a declarat ministrul iranian de externe, Manouchehr Mottaki. "Nu mai avem nici o obligaţie faţă de nici un protocol adiţional", a subliniat oficialul iranian. 

                  6. Politica nucleară a Franţei

                   Potrivit analiştilor, discursul rostit de Preşedintele Franţei, Jacques Chirac, la 19 ianuarie a.c., nu constituie o ruptură în cadrul doctrinei strategice franceze a descurajării nucleare, dar cuprinde câteva schimbări importante. J. Chirac a declarat că, de acum încolo, riposta nucleară franceză poate interveni împotriva unor state care utilizează terorismul. Chiar dacă, spre deosebire de SUA, nu vizează organizaţii teroriste de tipul Al-Qaeda, Franţa a anunţat că, de acum încolo, ca şi SUA, poate ataca în mod preventiv state care ar ameninţa cu utilizarea unor arme de distrugere în masă, nu numai nucleare, dar şi de altă natură (chimice sau biologice). 

                   Jacques Chirac a redefinit în discursul său noţiunea de interes vital al Franţei, extinzând-o dincolo de protejarea teritoriului naţional, a populaţiei şi a suveranităţii naţionale şi la protejarea aliaţilor şi a aprovizionării strategice a ţării. Preşedintele francez a precizat că referinţa la ţările aliate se înscrie în perspectiva unei Europe puternice, responsabilă pentru propria securitate. În cadrul Uniunii Europene doar Franţa şi Marea Britanie dispun de arme nucleare. Celelalte state membre beneficiază, prin diferite mecanisme, în primul rând prin NATO, de protecţia americană. În anul 1995, propunerea franceză de constituire a unei capacităţi europene de descurajare nucleară, în cadrul unei politici de apărare comune, a fost un eşec. 

                   Analiştii apreciază că există şi consideraţii de politică internă care explică discursul preşedintelui francez: alegerile prezidenţiale din anul 2007 se apropie şi viitorul preşedinte al Republicii Franceze nu va mai fi, ca până acum, format în perioada gaullistă şi impregnat de concepţia care pune în centrul suveranităţii franceze doctrina descurajării nucleare bazată pe forţe proprii. Jacques Chirac a insistat şi pe necesitatea adaptării forţelor nucleare ale Franţei la situaţia actuală: ele trebuie să fie suple, flexibile şi precise. Armele nucleare costă extrem de scump (la ora actuală 10% din bugetul total al Apărării, respectiv 3,5 miliarde de euro anual) şi există opinii care pun în discuţie utilitatea menţinerii acestui tip de arme. Franţa dispune de trei submarine nucleare, iar un al patrulea va fi gata în anul 2010, odată cu noile rachete nucleare strategice M51, cu o rază de acţiune de 9.000  km. Aviaţia şi marina naţională franceze dispun de avioane de tipul Mirage 2000 N şi Super-Etendard, capabile să lanseze rachete nucleare aer-sol cu rază medie de acţiune.  

                   7. Raportul Consiliului Europei pe anul 2005 privind criminalitatea organizată

                   Criminalitatea organizată, corupţia şi alte forme de infracţiuni economice rămân în anii ce vin preocupările prioritare pentru societate în Europa, se afirmă în Raportul pe anul 2005 privind criminalitatea organizată, dat publicităţii la 31 ianuarie 2006 de Consiliul Europei. 

                   Obiectivul raportului este acela de a semnala noile ameninţări şi principalele subiecte de preocupare, precum şi de a-i ajuta pe responsabilii statelor europene de a lua decizii în domeniul politicilor de combatere a criminalităţii. 

                   În document se afirmă că extinderea Uniunii Europene la 1 mai 2004 cu zece noi state, un eveniment major, a provocat temerea unora că deschiderea frontierelor ar putea antrena o creştere a criminalităţii în ţările vechi ale UE. Dar, se subliniază în raport, nu s-a întâmplat astfel şi numărul de suspecţi originari din Europa de Est a rămas stabil, chiar a scăzut în unele cazuri. 

                   În Europa, corupţia rămâne o temă-cheie şi un important factor care favorizează criminalitatea organizată şi infracţionalitatea economică. În 2005, se precizează în raportul Consiliului Europei, a crescut numărul de rapoarte privind corupţia în sectorul privat. Tentativele infractorilor de a exercita o influenţă asupra politicienilor nu reprezintă un fenomen nou, dar capătă importanţă în măsura în care riscurile cresc, de unde şi numărul crescând de infracţiuni economice susceptibile de a nu fi detectate. Prin urmare, Consiliul Europei apreciază că un interes din ce în ce mai mare îl reprezintă problema finanţelor publice, inclusiv finanţarea partidelor politice şi a campaniilor electorale, precum şi cea referitoare la corupţia la nivel politic în general. "Preocupările suscitate de impactul corupţiei asupra democraţiei în Europa sunt susceptibile, într-un viitor apropiat, să figureaze pe un loc mai bun pe agenda europeană", se afirmă în raport. 

                   Documentul avertizează pe de altă parte că, dacă nu sunt luate măsuri de protecţie adecvate, globalizarea "va continua să faciliteze criminalitatea organizată şi, în special, infracţionalitatea economică transnaţională". "Guvernele naţionale au o capacitate de răspuns limitată faţă de aceste provocări transnaţionale care evoluează rapid. Prin urmare, se impun eforturi concertate pe plan european şi internaţional", se afirmă în raport. 

                   Referitor la criminalitatea organizată din Europa, fenomenul îmbracă diferite forme şi se manifestă prin activităţi foarte diverse. Infracţionalitatea economică reprezintă una dintre principalele terenuri de acţiune ale infractorilor organizaţi din Europa, ea fiind considerată, în termeni de produs realizat şi de pagube materiale provocate, drept activitatea cea mai importantă a criminalităţii organizate. 

                   În ceea ce priveşte producerea şi traficul de droguri, în raport se apreciază că Europa este probabil cea mai rentabilă piaţă a drogurilor din lume. Europa pare să fie regiunea de pe glob unde prevalează consumul de heroină, îndeosebi în Europa de Est. 

                   În capitolul referitor la traficul cu fiinţe umane, în raport se menţionează că majoritatea victimelor din Europa provine din state membre ale Consiliului Europei - Bulgaria, Rusia, Republica Moldova, România şi Ucraina. Copiii reprezintă un procent considerabil dintre victime, inclusiv al pornografiei pe Internet. În perioada 2004-2005, în numeroase părţi din Europa, inclusiv în România, numărul anchetelor privind traficul cu fiinţe umane a continuat să crească. 

                   În legătură cu circulaţia persoanelor, în raport se menţionează că, potrivit Organizaţiei Internaţionale pentru Migraţii, în lume există circa 130 milioane de migranţi internaţionali. Între 20 de milioane şi 40 de milioane ar fi migranţi fără acte în regulă, "patru milioane dintre ei fiind pe cale să se deplaseze în orice moment, Europa fiind o destinaţie atrăgătoare". 

                   Raportul Consiliului Europei mai evidenţiază că, odată cu dezvoltarea tehnologiilor informaţiei şi comunicaţiilor, numărul persoanelor care utilizează Internet-ul aproape că s-a triplat în lume în perioada 1999-2005, ajungând la circa 890 de milioane, dintre care 260 de milioane în Europa, unde comerţul electronic a ajuns la maturitate. Societatea informatizată este vulnerabilă la atacuri, existând o ameninţare crescândă ce planează asupra datelor personale şi financiare confidenţiale. 

                   La capitolul infracţionalitate financiară, în documentul Consiliului Europei se afirmă că Europa are un rol major în spălarea de bani la nivel mondial, ca sursă şi destinaţie a produsului infracţiunii, şi, prin intermediul pieţelor sale financiare, ca protagonist în diferite etape ale procesului de spălare de bani. Frauda şi deturnarea de fonduri reprezintă o parte importantă a anchetelor privind spălarea de bani în ţări precum Belgia, Rusia şi România, potrivit raportului. În ţări din Europa de Est precum Albania, Bosnia-Herţegovina, Croaţia, Macedonia şi Serbia-Muntenegru, categoriile importante sunt frauda fiscală şi cea vamală, având legătură cu crearea de societăţi fictive şi de falimente frauduloase, precum şi frauda legată de creditul financiar. Potrivit unei anchete recente, frauda, în cazul ţărilor care au fost victime ale acestei infracţiuni, costă în medie direct societatea 1,7 milioane de dolari SUA pe o perioadă de doi ani, această cifră neluând în considerare şi efectele colaterale ale criminalităţii organizate. 

                   Dacă infracţionalitatea economică este o problemă importantă în ţările bogate ale Europei, ea nu a atins proporţii care să ameninţe stabilitatea sistemelor lor economice şi sociale. Situaţia este însă diferită în statele cu o economie mai tânără din Europa Centrală şi de Est, unde infracţionalitatea economică antrenează pierderi semnificatice în ce priveşte încasările la buget, compromite dezvoltarea, stabilitatea şi funcţionarea economiilor de piaţă şi descurajează investiţiile străine directe. 

                   Potrivit raportului, în Europa de Sud-Est, infracţionalitatea economică se află la originea unui număr important de afaceri având legătură cu criminalitatea organizată, îndesebi cu frauda fiscală şi vamală, pieţele publice, privatizarea, frauda bancară şi contrafacerea de produse legale, o atenţie crescândă acordându-se problemei spălării de bani.

                   8. Raportul anual de progres al Comisiei Europene privind Strategia de la Lisabona 

                   După ce a analizat programele naţionale de reformă pentru creşterea economică şi locuri de muncă, la sfârşitul lunii ianuarie a.c., Comisia Europeană a prezentat primul raport anual de progres privind Strategia de la Lisabona. În evaluarea sa, Comisia Europeană a definit patru domenii prioritare în care este nevoie de mai multe măsuri concrete. În afară de solicitările repetate pentru investiţii mai multe în educaţie şi cercetare, sprijin sporit pentru întreprinderile mici şi mijlocii şi rate mai mari de ocupare a locurilor de muncă, Comisia Europeană şi-a îndreptat atenţia asupra unui nou domeniu, care până în prezent nu făcea parte din Strategia de la Lisabona: nevoia definirii unei politici europene în materie de energie.

                   Prezentând concluziile raportului, preşedintele Comisiei Europene, Jose Manuel Barroso, a declarat că mesajul pe care îl transmite este clar: este timpul să se acţioneze cu rapiditate. "Am parcurs un drum lung de anul trecut şi acum există bazele potrivite. Faptul că există 25 de programe naţionale de reforme vorbeşte de la sine de noul nivel de angajament la nivel naţional. Acum statele membre trebuie să aplice rapid reformele. 95% din ceea ce se găseşte în aceste rapoarte sunt lucruri de bun simţ, statele membre trebuie să le transforme în lucruri practice. Ele trebuie să găsească voinţa politică pentru ca declaraţiile să se ridice la înălţimea faptelor - este timpul să se acţioneze cu rapiditate", a declarat şeful executivului comunitar. Jose Manuel Barroso a arătat că obiectivele UE sunt clare: universităţi de top, forţă de muncă educată, sisteme de securitate socială de pensii puternice, cele mai competitive industrii şi cel mai curat mediu. "Celor care susţin că aceste lucruri nu pot fi realizate le spun: cine s-ar fi gândit în urmă cu 10-20 de ani că Irlanda va deveni cea mai prosperă ţară a UE sau că productivitatea muncii din Polonia va fi mai mare decât cea din Coreea de Sud? Putem şi trebuie să facem un efort suplimentar pentru creşterea economică şi locurile de muncă", a mai afirmat preşedintele Comisiei.

                   Comisia Europeană a identificat patru domenii în care statele membre UE trebuie să ia măsuri suplimentare:

                   1. Investiţii în educaţie şi cercetare

                   - investiţiile în învăţământul superior trebuie să ajungă până în anul 2010 de la 1,8% din PIB la 2% din PIB, inclusiv prin înlăturarea barierelor pentru universităţile care caută fonduri private complementare;

                   - pînă în luna martie 2006, statele membre trebuie să fixeze o ţintă clară pentru cheltuielile totale pentru cercetare şi dezvoltare pentru orizontul anului 2010;

                   - alocarea pentru cercetare şi dezvoltare a unei ponderi mai mari a ajutoarelor de stat (de până la 25%), precum şi a unei sume importante din fondurile structurale;

                   - trebuie creat un Institut European al Tehnologiei până la sfârşitul anului 2007;

                   - trebuie să se acorde o prioritate sporită predării limbilor străine şi matematicii în şcoli, în vederea creşterii bazei de abilităţi profesionale pentru toţi cetăţenii.

                   2. ACORDAREA DE FacilitĂŢi pentru IMM-uri Şi eliberarea potenŢialului de afaceri

                   - până în anul 2007, statele membre trebuie să creeze centre "one-stop​-shop" pentru a oferi asistenţă viitorilor întreprinzători, astfel încât oamenii de afaceri să poată rezolva toate problemele administrative într-un singur loc;

                   - timpul mediu pentru înfiinţarea unei afaceri trebuie redus la jumătate până la sfârşitul anului 2007;

                   - cursurile de afaceri trebuie incluse în programa şcolară a tuturor unităţilor de învăţământ;

                   - fiecare stat membru trebuie să creeze un sistem pentru a determina corect cheltuielile administrative. Comisia va lansa un exerciţiu major propriu pentru a identifica şi reduce costurile rezultate din implementarea reglementărilor europene la nivel naţional;

                   - Comisia va elimina obligaţia de a notifica anumite categorii de ajutoare de stat, ceea ce ar trebui să conducă la sprijinirea activităţii IMM-urilor.

                   3. Crearea de locuri de muncă
                   - pentru a sprijinii creşterea nivelului ocupării locurilor de muncă şi finanţarea sistemelor de pensii şi de sănătate pentru persoanele în vârstă, statele membre vor trebui să adopte o abordare bazată pe ciclul vieţii pentru ocuparea profesională, cu oferirea susţinerii de care au nevoie persoanele în vârstă;

                   - fiecare tânăr care a absolvit universitatea sau şcoala trebuie să primească un loc de muncă şi practică sau instruire în termen de şase luni de la data intrării în şomaj, până în anul 2007, şi apoi, începând din 2010, în termen de 100 de zile de la acea dată;

                   - este nevoie de eforturi suplimentare pentru atingerea obiectivelor naţionale pentru îngrijirea copiilor supradotaţi şi luarea de măsuri pentru a se atinge o mai mare egalitate între sexe la locul de muncă, precum şi promovarea unui echilibru muncă-viaţă;

                   - "îmbătrânirea activă" trebuie implementată cu mai multă pregătire pentru persoanele de peste 45 de ani, trebuind să se acorde stimulente financiare pentru prelungirea vieţii de lucru şi folosirea muncii cu jumătate de normă;

                   - Comisia va organiza un summit social extraordinar şi va prezenta un raport până la finalul anului 2007 privind echilibrul între flexibilitate şi securitatea muncii.

                   4. PROBLEMA EnergiEI 

                   Comisia Europeană se angajează să impulsioneze Europa pentru a face faţă provocărilor generate de creşterea preţului la petrol şi reducerii poluării. Energia este o problemă globală care are nevoie de un răspuns rapid. 

                   - este necesară o mai bună coordonare între reţelele europene de electricitate şi sistemele de conducte de gaze, o mai bună regularizare a pieţelor de energie şi o competiţie mai mare între producători;

                   - se impune reducerea taxelor şi acordarea de alte stimulente pentru promovarea folosirii energiei durabile şi sprijinirea cercetării în domeniul eficienţei energetice, energiei curate şi regenerabile;

                   - "Europa trebuie să vorbească pe o singură voce" în negocierile cu furnizorii externi care vor oferi din ce în ce mai multă energie pentru Europa;

                   - Comisia va publica o Carte Verde pe această temă cu propuneri detaliate în primăvara anului 2006.

